Edvīns Vecumnieks

Edvīns Vecumnieks (1935) ir latviešu arhitekts. Latvijas Mākslas akadēmijas docents, Latvijas Arhitektu savienības Valdes priekšsēdētājs (1989—1992).

 Dzīvesgājums 
Dzimis  Viesītē. Mācījās Viesītes vidusskolā, ko absolvēja 1953. gadā. Līdz 1959. gadam studēja Rīgas Politehniskā institūta Arhitektūras fakultātē. Pēc tam strādāja par pieminekļu un muzeju daļas vecāko inženieri Kultūras ministrijā (1959—1961), inženieri konstruktoru ražošanas kombinātā LATTORGMONTĀŽREKLĀMA (1961—1963), arhitektu grupas vadītāju projektēšanas institūtā CENTROSOJUZ (1963—1970).

Kā institūta "Komunālprojekts" tehniskās daļas galvenais arhitekts (1970—1994) piedalījās Jūrmalas sanatorijas "Rīgas Jūrmala" projektēšanā (1972—1973), veidoja Rīgas veikalu, kafejnīcu un grāmatnīcu interjerus.

1985. gadā piedalījās Uzvaras parka monumenta projektēšanā Rīgā un Krišjāņa Barona pieminekļa izveidē Siguldā. 1987. gadā piedalījās Paula Stradiņa krūšutēla projektēšanā pie Viesītes vidusskolas (tēlnieks Kārlis Jansons).

Pēc Latvijas valsts neatkarības atgūšanas laikā bija Latvijas Arhitektu savienības Valdes priekšsēdētājs (1989—1992), bija Rīgas pilsētas Tautas deputātu padomes, vēlāk Rīgas domes deputāts un Rīgas pilsētas attīstības komisijas vadītājs (1991—1993). No 1994. līdz 2003. gadam bija Vecumnieka arhitektu biroja vadītājs, kopš 2003. gada arhitektu biroja "Vecumnieks un Bērziņi" valdes loceklis, nodarbojās ar viesnīcu būvi Vecrīgā un Jūrmalā, kā arī izveidoja Otrā pasaules kara piemiņas ansambļus Lestenē un Rīgā.

 Darbi 
 Sanatorija "Rīgas Jūrmala" (tagad Baltic Beach Hotel), Jūrmala (1972—1973), līdzautori: V. Zilgalvis un E. Brante
 Priekuļu selekcijas un izmēģinājumu stacijas administratīvā ēka (1978), līdzautori: V. Zilgalvis un A. Melngalvis
 Piemineklis Padomju Latvijas un Rīgas atbrīvotājiem no vācu fašistiskajiem iebrucējiem (1985), līdzautori: tēlnieki Ļ. Bukovskis, А. Gulbis, arhitekti E. Bāliņš, V. Zilgalvis, inženieri G. Beitiņš, H. Lācis piedaloties L. Kristovskim, māksl. A.Bugajevs
 viesnīca Hotel de Rome, Rīga (1987—1992), līdzautori: V. Zilgalvis, E. Zīle, J. Kārkliņš, D. Bērziņš
 Viesnīca "Konventa sēta" (kopā ar arh. D. Bērziņu, B. Bērziņu, P. Hüboteru)
 Viesnīca "Gutenbergs" (kopā ar arh. D. Bērziņu, B. Bērziņu)
 Kūrortviesnīcas "Rīgas līcis" ēku kompleksa rekonstrukcija (kopā ar arh. B.Bērziņu, D. Bērziņu)
 Piemiņas ansamblis Lestenes Brāļu kapi (kopā ar arh. B. Bērziņu, D. Bērziņu un tēlnieci A. Dumpi, 2000)
 Piemineklis Latvijas Valsts pirmajam prezidentam J.Čakstem Jelgavā, kopā ar tēlnieci A.Dumpi un arhitektiem D. Bērziņu un B. Bērziņu
 Piemiņas ansambļi Otrajā pasaules karā kritušajiem vācu karavīriem Rīgas 2. Meža kapos un Beberbeķu kapos (kopā ar arh. B. Bērziņu, D. Bērziņu un tēlnieku Ģ. Burvi)
 Pieminieklis Latvijas valsts dibināšanas aizsācējiem Valkā (2019), kopā ar tēlnieci A.Dumpi, arhitektiem D.Bērziņu un B. Bērziņu
 Dzīvojamā ēka zvejniekiem kopsaimniecībā "Brīvais vilnis" Salacgrīvā, kopā ar arhitektiem V. Zilgalvi, D. Mālmeisteri un V. Meinertu
 Dzīvojamā ēka Rīgā Rātsupītes ielā 3 "Rātsupītes nams", kopā ar arhitektiem E. Ozolu, B. Bērziņu un D. Bērziņu

 Ārējās saites 
 latarh.lv
 Arhitektu birojs Vecumnieks un Bērziņi

 Apbalvojumi un pagodinājumi 
 Latvijas PSR Nopelniem bagātais arhitekts (1985)
 Barikāžu piemiņas Goda zīme (2010)
 Triju Zvaigžņu ordenis IV šķira (2010)
 Latvijas Arhitektu savienības arhitekta J. Baumaņa medaļa (2018)

 Atsauces 

Kategorija:1935. gadā dzimušie
Kategorija:Latvijas arhitekti
Kategorija:Rīgas domes deputāti
Kategorija:Viesītē dzimušie
Kategorija:Rīgas Tehniskās universitātes absolventi
Kategorija:Latvijas Mākslas akadēmijas darbinieki
Kategorija:Latvijas pedagogi